**Oamenii muntelui sacru**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doar păsările mai puteau ajunge

La turnul din cetatea dintre stânci,

Ei reușind orice dușman s-alunge

Cu arme ori, ades, c-un singur brânci.

Erau puțini căci, în pustietate,

Un trai atât de greu împiedica

Pe cei trândavi să vină în cetate

Și să muncească pentru cei din ea.

Aveau în munte mine-aducătoare

De aurul cerut de traiul lor,

Dar zilele erau plictisitoare,

Iar nopțile încătușate-n dor.

N-ar fi rămas, ar fi plecat în lume

De n-ar fi fost cu toții hăituiți

De-acei ce căutau să îi îndrume

Spre zeii lor, din ceruri maziliți.

Aveau un singur zeu și-nchinăciune

Doar lui îi ofereau și îl iubeau,

Munceau, oftau și plini de-amărăciune

În fiecare seară-i mulțumeau.